అంజూరం
అంజూరంను "మంచి మేడి", "సీమ అత్తి", "తినే అత్తి" అని కూడా అంటారు. ఇది మోరేసి కుటుంబానికి చెందినది. దీని వృక్ష శాస్త్రీయ నామం ఫికస్ కారికా. అంజూర చెట్టు అందమైన, ఆసక్తికరమైన, విశాలంగా పెరిగే చిన్న చెట్టు. ఇది ఎక్కువగా ఎత్తు కంటే విశాలంగా పెరుగుతుంది. ఇది సుమారు 15 నుంచి 30 అడుగుల ఎత్తు పెరుగుతుంది. ఈ చెట్టు యొక్క బెరడు నున్నగా తెల్లని బూడిద రంగులో ఉంటుంది. ఈ చెట్టు యొక్క ఆకులు ఇది ఫలానా చెట్టు అని గుర్తించే విధంగా ఆకృతిని కలిగి ఉంటాయి. ఈ చెట్టు ఆకులు 4 అంగుళాల పొడవు కలిగి 3 లేక 5 భాగాలుగా చీలి ఉంటాయి. ముఖ్యంగా వీటి ఆకులు బొప్పాయి చెట్టు ఆకుల ఆకారంలో ఉంటాయి. ఈ చెట్టు యొక్క ఫలాన్ని అంజూర ఫలం అంటారు. గుడ్డు ఆకారం లేక శిఖరం ఆకారం లేక బేరి పండు ఆకారంలో ఉండే ఈ పండు 1 నుంచి 4 అంగుళాల పొడవు ఉంటుంది. ఈ పండ్లు పసుపు రంగు ఆకుపచ్చ రంగు కలగలసిన రంగు నుంచి తామ్రం, కంచు లోహాల వంటి రంగు వరకు మార్పు చెందుతాయి లేక ముదురు వంగ పండు రంగులో ఉంటాయి. తినదగిన ఈ పండ్ల కోసం సహజసిద్ధంగా పండే ఇరాన్ మరియు మెడిటెర్రానియన్ తీర ప్రాంతాలలోనే కాక ప్రపంచ వ్యాప్తంగా అన్ని చోట్ల ఈ అంజూరాన్ని పెంచుతున్నారు. మొట్టమొదట పారసీ (Persian) రాజ్యం నుండి వచ్చిన అంజూరాన్ని 5 వేల సంవత్సరాలకు పూర్వమే మానవుల చేత సాగుబడి చేయబడింది.
తెల్ల ఆరెచెట్టు
డిసెంబర్-జూన్ నెలల మధ్యలో ఈ చెట్లకు కాయలు కాస్తాయి. కాయలు ముదిరేవరకూ అనేక నెలలపాటు చెట్ల పైనే వుంటాయి. చెట్టు కాయలు పొడవుగా, కొద్దిగా వంపుతేలి కొమ్మలనుండి వ్రేలాడుతూ వుంటాయి. సుమారు 8-15 సెం.మీ. పొడవు, 2 సెం.మీ. వెడల్పు కలిగివున్న ఈ కాయలు గట్టిగా ఉబ్బి వుంటాయి. ప్రతీ కాయలోను సుమారుగా 10-15 గింజలు వుంటాయి. పరిపక్వం అయిన కాయ రంగు ఆకుపచ్చరంగు నుండి ముదురు గోధుమ రంగులోకి మారుతుంది. బాగా సంపీడనానికి లోనైనపుడు ఆ ముదురు కాయలు పగిలి, దానిలోని గింజలు రాలి నేలపై పడతాయి.
సుమారుగా 8 మి.మీ. పొడవు, 6 మి.మీ. వెడల్పుతో అండాకారంలో వున్న దీని విత్తనాలు ముదురు కాఫీ రంగులో నిగ నిగ లాడుతూ వుంటాయి. విత్తనాలు ద్వారా ఈ చెట్లు పరివ్యాప్తి చెందుతాయి. డిసెంబర్-జూన్ నెలల మధ్యకాలంలో విత్తనాలు మొలకెత్తుతాయి. 
అడవులలో సహజసిద్ధంగా పెరిగే ఈ చెట్లను, మంచి ఔషద గుణాలు వున్న కారణంగా సాగు చేయడం ద్వారా కూడా పెంచుతున్నారు. ఈ చెట్లను విత్తనాల ద్వారా ప్రజననం చెందిస్తారు. 12 గంటలపాటు నీటిలో నానబెట్టిన విత్తనాల వలన అంకురోత్పత్తి చాలా వేగవంతం అవుతుంది. 4-10 రోజులకు అంకురోత్పత్తి మొదలై 30 రోజులపాటు కొనసాగుతుంది.